**Perkáta Nagyközség Önkormányzata Képviselő-testülete**

**13/2017. (XII. 15.) önkormányzati rendelete**

**A temető használatának rendjéről**

**a 15/2022. (VIII. 24.) módosító rendlettel egységes szerkezetben**

Perkáta Nagyközség Önkormányzata Képviselő-testülete „a temetőkről és a temetkezésről” szóló 1999. évi XLIII. törvény 6. § (4) bekezdés, a 40. § és a 41. § (3) bekezdésében kapott felhatalmazás alapján, figyelemmel „a temetőkről és a temetkezésről szóló 1999. évi XLIII. törvény végrehajtásáról” szóló 145/1999. (X. 1.) Korm. rendeletben foglaltakra, „Magyarország helyi önkormányzatairól” szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

(1) A rendelet hatálya kiterjed a Perkáta, 34 hrsz-ú önkormányzati tulajdonban álló temetőre, abban tevékenységet folytató magán- és jogi személyekre, a fenntartásával és a temetéssel kapcsolatos tevékenységre.

(2) A temető fenntartását és üzemeltetését Perkáta Nagyközség Önkormányzata (a továbbiakban: üzemeltető) végzi.

**2. Temetkezési helyekre és temetkezésre vonatkozó általános szabályok**

**2. §**

(1) A temetőt sírhely táblákra alkalmas területre kell felosztani.

(2) A sírhely-táblák olyan temetőrészeket jelölnek, amelyeket a nyugvási idő elteltével szabályszerű eljárás mellett ki lehet üríteni és temetés céljára újból igénybe lehet venni.

(3) Külön sírhely táblákat kell kijelölni

1. a  koporsós szociális temetés céljára,
2. szociális urnás temetési helynek.

(4) A szociális temetés céljára kijelölt parcella mind a koporsós, mind az urnás temetés esetében a D parcella.

(5) A táblákat számmal ellátott sorokra és sorokon belül sorszámozott sírhelyekre kell felosztani. Az elhatárolt sírhely-táblákról külön – külön táblakönyvet kell felfektetni.

(6) Az elhaltakat a bejelentés időpontja szerint a sorrendben következő sírhelyre (urnahelyre) kell temetni. Ez nem vonatkozik a családi (kettős) sírhelybe (sírboltba) és a mélyített sírba történő temetésekre.

(7) A betelt sírhely táblákat az utolsó temetés napjával le kell zárni. A lezárt sírhely-táblákba csak rátemetéssel (mélyített sírra) családi sírba vagy sírboltba lehet temetni.

(8) Az elhamvasztott halottak hamvait tartalmazó urnákat a temetőn belül

1. sírhelyben rátemetéssel,
2. urnafalban, urnasírhelyben,
3. síremlékben,
4. sírboltban  lehet elhelyezni.

(9) Lezárt temetőből és a temetői táblákból a holttest-maradványokat exhumálás útján lehet á**t**helyezni a használatban lévő temetőbe, más temetői táblába.

(10) A köztemetőben az alábbi, lezárt parcellák helyezkednek el:

a) F parcella,

b) G parcella.

(11) A temető létesítésére, lezárására, megszüntetésére, újra használatba vételére „a temetőkről és a temetkezésről” szóló 1999. évi XLIII. törvény rendelkezései az irányadóak.

**3. Sírhelyek, sírboltok, urnafülkék használati ideje**

**3. §**

(1) Az egyes temetési helyeket meg kell váltani.

(2) A temetési hely feletti rendelkezési jogosultság kezdő időpontja a megváltás napja. A temetkezési helyek feletti rendelkezési jogért fizetendő díjakat a 2. melléklet tartalmazza.

(3) A temetkezési helyek feletti rendelkezési jogért fizetendő térítési díjak esetében részletfizetés nem engedélyezhető.

(4) Egyszeri megváltás időtartama:

1. sírbolt esetén 60 év,
2. sírhely esetén 25 év,
3. urnafülke, urnasírhely esetén 25 év.

(5) A használati idő azonos időtartammal ismételten megváltható. A temetési helyek újraváltási díja a megváltási díjjal azonos összegű. Sírhely újraváltása esetén a használati idő az előző használati idő lejártát követő naptól kezdődik.

(6) Sírhelyet előre – a kettős sírhely üresen maradó felének, illetve sírbolt kivételével – megváltani nem lehet, sírhely megváltására csak haláleset bekövetkezése esetén van lehetőség.

(7) A temetésre használt helyek magánszemélyek között adás-vétel tárgyai nem lehetnek, azok nem örökölhetők.

(8) Az önkormányzat a porladási idő után újból megváltott, de igénybe nem vett temetési helyet kezelési költség felszámításával (levonásával) visszaválthatja.

(9) Ha a temetési hely felett rendelkezésre jogosult a megváltási idő lejártát követő öt éven belül az újraváltásról a síron elhelyezett figyelmeztető címke, a temetői hirdetőtáblán elhelyezett tájékoztatás, valamint a helyi sajtóban történő közzététel ellenére nem gondoskodik, akkor az üzemeltető jogosult a temetési helyet újból értékesíteni.

**4. §**

(1) A temetőt üzemeltető elektronikus temető térképet, sírboltkönyvet, nyilvántartó könyvet vezet (a továbbiakban: elektronikus nyilvántartás).

(2) Az elektronikus nyilvántartásban minden temetést (urna-elhelyezést) a következő adatokkal kell vezetni:

1. temetés, az urna elhelyezés időpontja,
2. az elhalt neve, leánykori neve, anya neve, születési ideje, legutolsó lakhelyének címe, foglalkozása, elhalálozásának időpontja,
3. sírhely-tábla, sírhelysor, temetési hely száma,
4. urnafülke száma,
5. az eltemettető neve és lakcíme,
6. a síremlékre vonatkozó feljegyzések,
7. jogosultságra vonatkozó adatok.

(3) A nyilvántartási adatokba – a halott nevének, a temetés időpontjának és a temetés helyének kivételével – csak a temetési hely felett rendelkezni jogosult személy tekinthet be.

**4. Temetkezési szolgáltatások**

**5. §**

(1) A temetőben a temetkezési vállalkozó az eltemettető megbízása alapján végezhet temetkezési tevékenységet.

(2) A temetés módjára, illetve a hamvasztásra az elhunytak életében tett nyilatkozata – annak hiányában a temetésről gondoskodó személy rendelkezése – az irányadó.

(3) A rendelkezési jogosultságot az üzemeltető csak akkor köteles vizsgálni, ha azzal kapcsolatban kifogást jelentenek be.

**6. §**

(1) Ravatalozni csak temetőben, az arra kijelölt helyen szabad.

(2) Az üzemeltető köteles a ravatalozó jó állapotának fenntartásáról, berendezéseinek jó karbantartásáról gondoskodni.

(3) Az elhaltak szállítását, ravatalozását, az eltemetését a legnagyobb körültekintéssel, kímélettel, a kegyeleti szokások betartásával kell végezni.

(4) Az egyházi szertartás szerinti búcsúztatás – e rendelet értelmében nem minősül temetési szolgáltatásnak.

**5. Sírhelyre történő temetés**

**7. §**

(1) A temető beosztott tábláiban sorszámozott sírhelyek belső méretét az 1. melléklet tartalmazza.

(2) Egy felnőtt sírhelyére – külön engedély alapján és időarányos ellenérték számítása mellett

1. még egy gyermek koporsó,
2. a sír mélyítése mellett még egy felnőtt koporsó temethető.

(3) Családi (kettős) sírhely, kettő nagy koporsó egymás melletti elhelyezésére szolgál. Kettős sírhely egy-egy részébe ugyanolyan feltételekkel történhet a rátemetés, mint az egyes felnőtt sírba.

(4) Felnőtt sírhelybe hat, gyermek sírhelybe két urna is elhelyezhető ismételt díjfizetés ellenében.

(5) Fertőző betegségben elhaltak sírjára rátemetni és exhumálni csak engedéllyel, a jogszabályi feltételek teljesülése esetén lehet.

(6) A rátemetésre vonatkozó engedélyt, a felnyitási rendelkezések betartása mellett, az üzemeltető adja.

(7) Sírhelyeket kifalazni, kibetonozni, kideszkázni, kibélelni nem lehet. A sírhelyeken a sírdomb felhantolása kötelező.

**6. Hamvak elhelyezése**

**8. §**

(1) Urnafalat a temetőben kijelölt helyen lehet építeni. Ezen kívül urnát elhelyezni csak sírhelyekbe temetéssel, rátemetéssel, síremlékbe vagy sírboltba lehet.

(2) Urna földbetemetése esetén a sírhely méretét az 1. melléklet tartalmazza.

**7. Síremlékek**

**9. §**

(1) A síremlék a sírhely határain túl nem terjedhet, kegyeletet, közízlést nem sérthet. Az önkormányzat előzetes engedélyével létesíthető. Felállítás előtt a síremlék vázlatát, leírását az üzemeltetőnek be kell mutatni, és azt nyilvántartásba kell venni.

(2) A síremlék 1,5 m-nél magasabb nem lehet, kivéve, ha az üzemeltető külön engedélyt ad. Ez a korlátozása nem vonatkozik a rendelet hatályba lépése előtt állított síremlékekre.

(3) A kegyeletet sértő síremlék lebontását a polgármester rendelheti el. Amennyiben a kötelezett a határozatnak határidőre nem tesz eleget, költségére az üzemeltető előzetes felszólítás után a síremléket eltávolíttathatja.

(4) A síremlék szabályszerű felállítását, átépítését, felújítását, lebontását az üzemeltető ellenőrzi.

(5) Síremléket, sírkeretet, fedlapot a helyszínen is lehet létesíteni. Síremlék köré szilárd burkolatú kísérő járda építhető, sírhely határain belül.

(6) A sírhely használati ideje alatt a síremléket eltávolítani, vagy arról a halott nevét, megnevezést törölni nem lehet.

(7) A meglévő síremléket kicserélni csak a kegyelet tiszteletben tartásával és az üzemeltető hozzájárulásával lehet.

(8) A megváltási idő lejártával a síremlékkel annak állítója vagy örököse jogosult rendelkezni.

(9) A sírok fölé emelt síremlékek, fejfák karbantartásáról, helyreállításáról saját költségén, a létesítő, illetve annak örököse köteles gondoskodni.

**8. A temető általános rendje**

**10. §**

(1)[[1]](#footnote-1) Temetési tevékenységet a temettető által felkért vállalkozó esztétikusan kialakított környezetben, megfelelő eszközökkel, ruházattal, a kegyeleti követelmények érvényre juttatásával köteles elvégezni. A temetkezési vállalkozó temetésenként 30.000,-Ft. temető-fenntartási hozzájárulási díjat köteles fizetni a temetőfenntartó Önkormányzatnak. (2) A temetőben végzendő munkát – kivéve a sírgondozást, a sírok beültetését – be kell jelenteni az üzemeltetőnek.

(3) A temetőben munkáját végző tevékenysége során az e rendeletben foglaltakat köteles betartani. A vállalkozó köteles bejelenteni a temetőben végzendő tevékenység időpontját, vízfelhasználási, esetleg elektromos áram igényét. Tevékenysége gyakorlása során a temetőlátogatók kegyeleti érzéseit nem sértheti, a szomszédos sírokban, a temető infrastrukturális létesítményeiben kárt nem okozhat, zajkeltéssel a szertartásokat nem zavarhatja.

(4) Az üzemeltető hozzájárulása szükséges építőanyagnak a temetőbe való beszállításához, építési vagy bontási munkák megkezdéséhez, síremlék vagy bontási anyag elszállításához.

(5)[[2]](#footnote-2) A sírgondozás kivételével minden munkát csak a temetői nyitvatartási időben lehet végezni. A temetőben vállalkozásserű munkát végzők megkezdett naponként 5000,- Ft. temető-fenntartási hozzájárulási díjat, továbbá a síremlékállítási munkához igénybevett terület után, megkezdett naponként 1000,- Ft. területhasználati díjat kötelesek fizetni a temetőfenntartó Önkormányzatnak.

(6) A temető tisztántartásáról, karbantartási munkákról az üzemeltető gondoskodik.

(7) Megrendelésre, az üzemeltető díjazás ellenében gondoskodik a sírhelyek gondozásáról, beültetéséről.

**11. §**

(1) A temető rendjét szabályozó hirdetményeket a temetőben elhelyezett hirdető táblán kell elhelyezni. A temető rendtartását a [3. melléklet](https://or.njt.hu/onkormanyzati-rendelet/2017-13-SP-3991) tartalmazza.

(2) A temetőben nem lehet olyan magatartást tanúsítani, amely a kegyeleti érzést, sérti, vagy a látogatókat megbotránkoztatja.

(3) A temető épületeit és azok tartozékait, sírokat és síremlékeket, növényzetet megrongálni, beszennyezni nem szabad.

(4) A temetőben kiépített vízvételezési helyen kizárólag csak a sírok gondozásához szükséges vízmennyiség vételezhető.

**9. Védett sírhely**

**12. §**

(1) Perkáta Nagyközség Önkormányzata Képviselő-testülete a Perkáta Nagyközség közigazgatási területén lévő önkormányzati tulajdonú temetőben a síremlék művészeti értéke miatt, illetve az elhunyt személy iránti tiszteletének kifejezéseként a síremléket, temetési helyet védetté nyilváníthatja (a továbbiakban együtt: védett sírhely).

(2) Védetté nyilvánítható az a temetési hely

1. amelyben olyan személy nyugszik, aki

aa) Perkáta Nagyközség vezetésében kiemelkedő szerepet töltött be,

ab) Perkáta Nagyközség díszpolgára volt,

ac) életműve (tudományos, kulturális, művészeti, vallási, sport tevékenysége) alapján erre méltó,

ad) nehéz történelmi helyzetben példamutatóan helytállt;

1. amelyen kiemelkedő, vagy egyedi képzőművészeti értéket képviselő síremlék található.

(3) A védett sírhely használati ideje a temető fennállásáig tart, használata díjtalan.

(4) A védettség alá helyezést – a fentiek figyelembevételével – bárki kezdeményezheti.

(5) A kezdeményezésnek tartalmaznia kell:

1. a védendő sírhely megnevezését,
2. a temetési hely pontos megjelölését (temető, parcella, sor, sírhely),
3. a védendő sírhely rövid leírását, fényképes dokumentációját,
4. a kezdeményezés – következő pont szerinti – indokolását.

 (6) A javaslatokról Perkáta Nagyközség Önkormányzata Képviselő-testülete dönt.

(7) A védelem megszüntetéséről úgyszintén Perkáta Nagyközség Önkormányzata Képviselő-testülete dönt.

(8) A védettség alá helyezési, illetve annak megszüntetésére irányuló eljárás megindításáról, majd a döntésről értesíteni kell a temetési hely felett rendelkezni jogosult személyt.

(9) A védelem alá helyezést, illetve megszüntetésének tényét az elektronikus nyilvántartásba be kell jegyezni.

(10) A védett sírhely – a védettség tényét és okát, valamint a védettséggel összefüggő egyéb információt tartalmazó – táblával megjelölhető.

(11) A védettség megszűnése esetén az ezzel járó kedvezmények a továbbiakban nem illetik meg a temetési hely felett rendelkezni jogosult személyt.

(12) A védett sírhely – a sírnyitás és rátemetés szabályaink megtartása, költségeinek viselése mellett – az elhalt özvegye, és az elhalt közvetlen felmenő és lemenő hozzátartozói (szülők, gyermekek) is eltemethetők, kivéve, ha a sírhelyen kiemelkedő, vagy egyedi képzőművészeti értéket képviselő síremlék található, ez esetben további temetés a sírhelyen nem végezhető.

(13) A védett sírhely esetében is a temetési hely felett rendelkezni jogosult határozza meg a (12) bekezdés figyelembevételével a temetési helyre helyezhető személyek körét, illetve jogosult a védett sírhely gondozására. A temetési hely felett rendelkezni jogosult személyében bekövetkezett változást 30 napon belül be kell jelenteni a temető üzemeltetőjének.

(14) A védett sírhely esetében a védetté nyilvánítástól kezdődően a temetési hely feletti rendelkezési jog – a temető fennállásáig – határozatlan idejűvé válik.

(15) Védett sírhely esetében a temetési hellyel rendelkező személy mentesül a megváltási (újraváltási) díj megfizetése alól, a korábban megfizetett díj azonban nem követelhető vissza.

(16) A temetési hely felett rendelkező személy a síremléket – a temetési helyre a védetté nyilvánítást követően temetett személyek nevének, adatainak feltüntetése kivételével – csak Perkáta Nagyközség Önkormányzata Képviselő-testületének hozzájárulásával változtathatja meg.

(17) A védett sírhely gondozásával, karbantartásával, felújításával kapcsolatos feladatokat a temetési hely felett rendelkezni jogosult személy hiányában a temető üzemeltetője látja el.

(18)[[3]](#footnote-3) A védetté nyilvánított sírhelyeket e rendelet 4. melléklete tartalmazza.

**10. Díszsírhelyek**

**13. §**

(1) Díszsírhely az önkormányzat tulajdonában lévő köztemető központi fekvésű területén kijelölt sírhelytáblákban lévő sírhely vagy urnasír (a továbbiakban együtt: díszsírhely), amelyet Perkáta Nagyközség Önkormányzata az elhunyt személy Perkáta fejlődése érdekében kifejtett

1. élenjáró tevékenységének,
2. több éves kimagasló szakmai tevékenységének,
3. több éves közösségi tevékenységének, valamint
4. kimagasló testvér-települési kapcsolatépítő tevékenységének

elismeréséül örök temetkezési hely céljára adományoz. A díszsírhely adományozásáról a Polgármester dönt, melyről a Képviselő-testületet annak soron következő ülésén tájékoztatja.

(2) Díszsírhely adományozásáról az elhunyt legközelebbi hozzátartozóját értesíteni kell.

(3) A díszsírhely használati ideje a temető fennállásáig tart, használata díjtalan. A temető átrendezése vagy megszüntetése esetén a díszsírok áthelyezéséről a Képviselő-testület dönt.

(4) A díszsírhelyre a – sírnyitás és a rátemetés szabályainak megtartása, költségeinek viselése mellett – az elhalt özvegye és az elhalt közvetlen felmenő és lemenő hozzátartozói (szülők, gyermekek) is eltemethetők.

(5) A díszsírhelyek gondozásáról az elhunytak hozzátartozói, ezek hiányában a díszsírhelyet adományozó önkormányzat köteles gondoskodni.

(6) A díszsírhelyek méretei a hagyományos sírhelyek méreteivel megegyezőek.

(7) A díszsírhelyen felállított síremlék költsége a hozzátartozót, vagy az eltemettetőt terheli.

**11. Záró rendelkezések**

**14.§**

(1) E rendelet alkalmazásában Perkáta közigazgatási területén a közösségi együttélés alapvető szabályai megsértésének minősül, ha természetes személy, jogi személy, vagy jogi személyiséggel nem rendelkező szervezete, aki/amely

1. a 7.§ (7) bekezdésében,
2. a 9.§ (6) és (9) bekezdésében,
3. a 10.§ (2)-(5) bekezdésében,
4. a 11.§ -ban előírt kötelezettségek teljesítését elmulasztja, vagy a körülírt tilalmakat megszegi, és e magatartása nem minősül szabálysértésnek vagy bűncselekménynek.

(2) Az (1) bekezdésben meghatározott kötelezettségek elmulasztójával, vagy a tilalmak megszegőjével szemben 150.000 Ft-ig terjedő pénzbírság (közigazgatási bírság) szabható ki.

(3) A kiszabott közigazgatási bírságot átutalási postautalványon vagy banki utalással a Perkátai Polgármesteri Hivatal pénzforgalmi számlájára kell befizetni, az első fokú határozat jogerőre emelkedését követő 15 napon belül.

(4) Az (1) bekezdésben meghatározott kötelezettségek elmulasztása, vagy a tilalmak megszegése miatt lefolytatott eljárás kizárólag hivatalból indítható, amely akkor sem minősül kérelemre indult eljárásnak, ha azt természetes személy, jogi személy vagy jogi személyiséggel nem rendelkező szervezet jelenti be.

(5) Az (1) bekezdésben meghatározott kötelezettségek elmulasztása, vagy a tilalmak megszegése miatti hatósági eljárás lefolytatása és a cselekmény elbírálása a jegyző hatáskörébe tartozik, jogorvoslat iránti kérelmet Perkáta Nagyközség Önkormányzata Képviselő-testületéhez lehet benyújtani.

(6) Az (1) bekezdésben meghatározott kötelezettségek elmulasztójával, vagy a tilalmak megszegőjével szemben a közigazgatási hatósági eljárás

1. valamely cselekménnyel megvalósuló, a közösségi együttélés alapvető szabályait sértő magatartás esetén a cselekmény elkövetésétől,
2. mulasztásban megnyilvánuló közösségi együttélés alapvető szabályait sértő magatartás esetén a jogszerű teljesítésre nyitva álló határidő lejártától,
3. jogellenes állapot fenntartásában megnyilvánuló közösségi együttélés alapvető szabályait sértő magatartás esetén a jogellenes állapot észlelésétől számított 6 hónapon belül indítható.

(7) A kiszabott közigazgatási bírság összege különös méltánylást érdemlő esetben mellőzhető, mérsékelhető, vagy a tiltott, közösségellenes magatartás csekély súlyára tekintettel figyelmeztetés alkalmazható.

(8) A (7) bekezdés alkalmazásában különös méltánylást érdemlő körülménynek kell tekintetni, ha a szabályszegő

1. igazolja, hogy a vele közös háztartásban élők egy főre jutó havi jövedelme nem haladja meg a mindenkori öregségi nyugdíj minimum 80 %-át, és az elkövetést megelőző egy évben nem volt tiltott, közösségellenes magatartás miatt marasztalva, vagy
2. rajta kívül álló ok miatt mulasztotta el a helyi rendeletben előírt kötelezettség teljesítését.

(9) Közigazgatási bírság kiszabásának mellőzése esetén is fel kell hívni az elkövetőt, hogy a jövőben tartózkodjon hasonló cselekmények elkövetésétől, tartsa be a jogszabályokat és a közösségi együttélés szabályait. Tájékoztatni kell az ismételt elkövetés lehetséges jogkövetkezményéről.

(10) A (2) bekezdésben foglalt szankció helyett, különösen a közösségi együttélés alapvető szabályait sértő magatartás csekély súlyára tekintettel felszólítás alkalmazható, ha ettől az intézkedéstől kellő visszatartó hatás várható.

**15. §**

(1) Ez a rendelet 2018. január 1-jén lép hatályba.

(2) Hatályát veszti „a temetőkről és a temetkezési tevékenységről” szóló 2/2014. (II. 06.) önkormányzati rendelet.

Somogyi Balázs                                                                                Dr. Lakos László

     polgármester                                                                                   jegyző

Záradék:

A rendeletet a Perkátai Polgármesteri Hivatal hirdetőtábláján történő kifüggesztéssel kihirdetem.

Perkáta, 2017. december 15.

Dr. Lakos László

 jegyző

***1. melléklet* a 13/2017. (XII. 15.) önkormányzati rendelethez**

# Sírhelyek, sírboltok, urnasírhelyek méretei

|  |  |  |  |
| --- | --- | --- | --- |
|  | hossza cm | szélessége cm | mélysége |
| **Felnőtt sírhely** |
| egyszemélyes | 210 | 90 | 160 |
| kettős sírhely | 210 | 190 | 160 |
| rátemetés | 210 | 90 | 210 |
| **Gyermek sírhely** |
| egyszemélyes | 130 | 60 | 160 |
| **Urnafalban urnahely** | 25 | 25 | 25 |
| **Sírbolt** |
| * kettő koporsó
 | 230 | 150 | 160 |
| * négy koporsó
 | 230 | 300 | 160 |
| További két koporsónként a szélesség 150 cm-re nő |
| A sírok egymástól való távolsága 20 cm |
| Az urnasírhely mérete szegéllyel együtt 85 X 125 cm-nél nem lehet nagyobb. |

***2. melléklet[[4]](#footnote-4)* a 13/2017. (XII. 15.) önkormányzati rendelethez**

**A temetkezési helyek feletti rendelkezési jogért fizetendő díjak (nettó összegben)**

1. A temetési helyek megváltási díja:

|  |  |  |  |
| --- | --- | --- | --- |
|  | A, B, E parcella | C, D parcella | F, G parcella |
| Egyes sírhely | 15 000 Ft | 6 000 Ft | 6 000 Ft |
| Kettes sírhely | 18 000 Ft | 7500 Ft | 7500 Ft |
| Kettes sírbolthely | 60 000 Ft |  | 30 000 Ft |
| Négyes sírbolthely | 90 000 Ft |  | 45 000 Ft |

2. Kettesnél nagyobb sírhely megváltása esetén a megváltás díja a kettes sírhely második sírhelyének díjával növekszik.

3. Hamvasztásos temetési helyek megváltási díja:

|  |  |  |
| --- | --- | --- |
|  | A-B parcella | C-D parcella |
| Egyes urnasírhely | 12 000 Ft | 6 000 Ft |
| Kettes urnasírhely | 15 000 Ft | 7500 Ft |
| Kolumbárium | 45 000 Ft |  |

4. Kettesnél nagyobb urnasírhely megváltása esetén a megváltás díja a kettes sírhely második sírhelyének díjával növekszik.”

***3. melléklet[[5]](#footnote-5)* a 13/2017. (XII. 15.) önkormányzati rendelethez**

**Temető rendtartása**

1. A temetőben mindenki a hely csendjének, a kegyeletnek megfelelő magaviseletet köteles tanúsítani.

2. A temetőt a temetőlátogatók részére hétfőtől - vasárnapig 8 órától - 16 óráig, kivéve június 1-től - szeptember 15-ig 8 órától - 20 óráig, Halottak napját megelőzően és azt követően 1 hétig 8 órától 20 óráig kell nyitva tartani.

3. Kutyát vagy más állatot a temető területére bevinni, beengedni tilos.

4. Sírhelyeken tűzveszélyes tevékenységet végezni csak úgy szabad, hogy az a környezetre tűzveszélyt ne jelentsen. Gyertya, mécses, fáklya gyújtása csak felügyelet mellett történhet.

5. A temető épületeinek, tartozékainak, sírok, síremlékek, parkok és növényzet megrongálása beszennyezése tilos.

6. A temetőben 14 éven aluli gyermek csak felügyelet mellett tartózkodhat.

7. A temető területén csak a sírhelyek, sírboltok, síremlékek elkészítésére szolgáló tárgyak (koszorúk, sírlámpák, virágtartók, virágok) helyezhetők el. Más tárgyat (pl.: ülőpad, korlát, stb.) elhelyezni, bokrot, fát ültetni csak az üzemeltető engedélyével szabad.

8. Sírok gondozását körültekintően, kellő gondossággal szabad végezni, hogy azzal a szomszédos sírokat ne rongálják, vagy ne szennyezzék be.

9. Tilos a sírhelyek környékét felásni, talajt elhordani, azt sírfeltöltésre használni.

10. Tilos a temetőben szemetelni. Az elhervadt virágokat, koszorúkat, a kiszáradt növényzetet, az elhasznált csomagolót és más hulladékot kizárólag azok gyűjtésére szolgáló hulladékgyűjtőbe szabad tenni.

11. A temetőben elhelyezett tárgyak, sírok, síremlékek megrongálásáért, esetleges eltulajdonításáért az üzemeltető felelősséggel nem tartozik. A temetőből kegyeleti tárgyakat javítás vagy helyreállítás végett vagy más célból a településüzemeltetési csoportvezető engedélyével szabad csak kivinni.

12. A sírhelyek gondozásáról, karbantartásáról az elhunyt hozzátartozói (a Polgári Törvénykönyvről szóló [2013. évi V. törvény 8:1. § (1) bekezdés](https://njt.hu/jogszabaly/2013-5-00-00#SZ8:1@BE1)ének 2) pontja) kötelesek gondoskodni, mely legalább évenként kétszeri rendbetételi kötelezettséget jelent.

13. A temetőt látogatók panaszaikkal az üzemeltetőhöz fordulhatnak. A panaszokat a törvényes határidőn belül kell kivizsgálni, a panasz okát megszüntetni, erről a panaszost tájékoztatni.

***4. melléklet[[6]](#footnote-6)*****a 13/2017. (XII. 15.) önkormányzati rendelethez**

**Perkáta Nagyközség Önkormányzata Képviselő-testülete által védetté nyilvánított sírhelyek**

| **Elhunyt neve** | **Sírhely száma** |  |
| --- | --- | --- |
| Dr. Szabó Lajos | A.20.02 | jegyző |
| Erdélyi Ottó | A.21.10 | Ujkécske volt jegyzője |
| Dr. Bruck Ferenc | A.21.10 | orvos |
| Dr. Nagy János | A.22.01 | állatorvos |
| Dr. Baráth Károly | A.22.01 | orvos |
| Dr. Baráth Károlyné | A.22.01 | orvos |
| Buday Bálint | A.22.03 | gyógyszerész |
| Dr. Bodnár József | A.22.05 | jegyző |
| Györkös János | A.22.06 | tanító |
| Polgár Erzsébet, Trittenvein Mária, Vidosfalvi Mária, Gergelyi Emília, Lückl Jozefa, Albrecht Katalin | A.22.08 | kedvesnővérek |
| Bogó István | A.42.04 | egyházi személy |
| Mészáros Imre | A11.08 | tanító |
| Dr. Paukovics Ernő | B.17.03 | földbirtokos |
| Keller Károly | B.17.10 | tanító |
| Viertl Nándor | B.18.08 | jegyző |
| Klimsa Arthur, Vértesi Venczel | B.19.01 | segédjegyző, jegyző |
| Dr. Payer Károly | B.20.01 | orvos |
| Havrilla János | B.35.05 | könyvtáros |
| Pulai István | F.10.17 | egyházi személy |
| Dr. Somogyi István | G.17.06 | főreáliskolai tanár |
| Radnich Pál, Meres János, Mészáros Gáspár, Galgóczy Ferenc, Zakariás Gáspár, Bálizs Péter | kápolna | egyházi személyek |

***1. függelék[[7]](#footnote-7)* a 13/2017. (XII. 15.) önkormányzati rendelethez**

***2.* *függelék[[8]](#footnote-8)* a 13/2017. (XII. 15.) önkormányzati rendelethez**

1. Módosította: 15/2022. (VIII. 24.) önkormányzati rendelet [↑](#footnote-ref-1)
2. Módosította: 15/2022. (VIII. 24.) önkormányzati rendelet [↑](#footnote-ref-2)
3. Módosította: 15/2022. (VIII. 24.) önkormányzati rendelet [↑](#footnote-ref-3)
4. Módosította: 15/2022. (VIII. 24.) önkormányzati rendelet [↑](#footnote-ref-4)
5. Beiktatta: 15/2022. (VIII. 24.) önkormányzati rendelet [↑](#footnote-ref-5)
6. Beiktatta: 15/2022. (VIII. 24.) önkormányzati rendelet [↑](#footnote-ref-6)
7. Törölte: 15/2022. (VIII. 24.) önkormányzati rendelet [↑](#footnote-ref-7)
8. Törölte: 15/2022. (VIII. 24.) önkormányzati rendelet [↑](#footnote-ref-8)